b'\n_START_ARTICLE_\nOd\xc4\x97\n_START_PARAGRAPH_\nOd\xc4\x97 (sen. gr. \xc5\x8dd\xc4\x93 \xe2\x80\x93 giesm\xc4\x97) \xe2\x80\x93 lyrikos \xc5\xbeanras. Tai eiliuotas k\xc5\xabrinys, kuriame \xc5\xa1lovinami \xc5\xbeym\xc5\xabs asmenys, svarb\xc5\xabs istoriniai \xc4\xafvykiai, deklaruojami auk\xc5\xa1ti filosofiniai, etiniai, politiniai principai. Odei b\xc5\xabdinga patetika, retori\xc5\xa1kumas. Jai artimi himnas, ditirambas.\n_START_SECTION_\nIstorija\n_START_PARAGRAPH_\nOd\xc4\x97 prad\xc4\x97jo formuotis antikos laikais (i\xc5\xa1 prad\xc5\xbei\xc5\xb3 buvo susijusi su muzika ir \xc5\xa1okiu). Susiformavo renesanso, labiausiai paplito klasicizmo laikais._NEWLINE_\xc5\xbdymiausiai k\xc5\xabr\xc4\x97jai: graik\xc5\xb3 literat\xc5\xabroje \xe2\x80\x93 Pindaras, rom\xc4\x97n\xc5\xb3 \xe2\x80\x93 Horacijus, renesanso \xe2\x80\x93 K. Celtas, U. fon Hutenas (ra\xc5\xa1\xc4\x97 lotyn\xc5\xb3 kalba; Vokietija), P. Ronsaras (Pranc\xc5\xabzija), J. Kochanovskis (Lenkija), baroko ir klasicizmo \xe2\x80\x93 F. Malerbas, Volteras, \xc5\xbd. B. Ruso, E. Lebrenas (Pranc\xc5\xabzija), G. R. Vekerlynas, M. Opicas (Vokietija), B. D\xc5\xbeonsonas, D\xc5\xbe. Miltonas, D\xc5\xbe. Draidenas, A. Koulis, A. Popas (Anglija), V. Trediakovskis, M. Lomonosovas, A. Sumarokovas, M. Cheraskovas (Rusija), A. Naru\xc5\xa1evi\xc4\x8dius, I. Krasickis, S. Trembeckis (Lenkija)._NEWLINE_Preromantizmo ir romantizmo laikais od\xc4\x97 priart\xc4\x97jo prie lyrin\xc4\x97s filosofin\xc4\x97s poemos. Iki tol dominavusius antikin\xc4\x97s mitologijos \xc4\xafvaizd\xc5\xbeius prad\xc4\x97ta keisti nacionaline mitologija. Nauj\xc5\xb3j\xc5\xb3 laik\xc5\xb3 lyrikai od\xc4\x97 ma\xc5\xbeiau b\xc5\xabdinga.\n_START_SECTION_\nLietuvoje\n_START_PARAGRAPH_\nLietuvi\xc5\xb3 literat\xc5\xabroje XVII a. lotyn\xc5\xb3 kalba od\xc5\xbei\xc5\xb3 para\xc5\xa1\xc4\x97 M. K. Sarbievijus. A. Strazdas XIX a. prad\xc5\xbeioje (1824 m.) para\xc5\xa1\xc4\x97 od\xc4\x99 \xe2\x80\x9eGiesm\xc4\x97 Rygos miestui pagerbti\xe2\x80\x9c. Pirmieji od\xc5\xbei\xc5\xb3 lietuvi\xc5\xb3 kalba suk\xc5\xabr\xc4\x97 S. Stanevi\xc4\x8dius (\xe2\x80\x9e\xc5\xa0lov\xc4\x97 \xc5\xbeemai\xc4\x8di\xc5\xb3\xe2\x80\x9c, 1829 m.), D. Po\xc5\xa1ka. Od\xc5\xbei\xc5\xb3 \xc5\xbeanro stilistika b\xc5\xabdinga kai kuriems V. Kudirkos, Maironio pilietin\xc4\x97s tematikos eil\xc4\x97ra\xc5\xa1\xc4\x8diams.\n_START_SECTION_\nOd\xc4\x97 muzikoje\n_START_PARAGRAPH_\nOde taip pat vadinamas ir muzikos \xc5\xbeanras. Tai i\xc5\xa1kilmingas (da\xc5\xbenai himno pob\xc5\xabd\xc5\xbeio) laisvos muzikin\xc4\x97s formos vokalinis, instrumentinis arba vokalinis instrumentinis k\xc5\xabrinys. Kartais od\xc4\x97 kuriama svarbaus \xc4\xafvykio, \xc5\xbeymaus asmens garbei._NEWLINE_Antikoje ode buvo vadinama pakili choro daina._NEWLINE_Nuo XVII a. Anglijoje, Vokietijoje plito \xc4\xaf kantat\xc4\x85 pana\xc5\xa1ios od\xc4\x97s. Lygiagre\xc4\x8diai kurtos ir dain\xc5\xb3 pob\xc5\xabd\xc5\xbeio od\xc4\x97s su instrumentiniu pritarimu. XIX\xe2\x80\x93XX a. od\xc5\xbei\xc5\xb3 suk\xc5\xabr\xc4\x97 F. Listas, \xc5\xbd. Biz\xc4\x97, A. \xc5\xa0ionbergas, I. Stravinskis, S. Pokofjevas, A. Chata\xc4\x8daturianas. Lietuvoje \xe2\x80\x93 A. Budri\xc5\xabnas, G. Kuprevi\xc4\x8dius.'